《陪君明华燕集复用前韵》
宋代·程俱

华藏万竿玉，何殊辟疆园。城中最佳处，时复过高轩。

危亭望北郭，依依远人村。露叶有佳色，桃蹊亦无言。

累累古藤阴，附石如菖荪。下有小衡霍，巑岏列儿孙。

方池是鱼乐，水作千里浑。座满北海客，文追谪仙论。

襟期樗散郑，目系忘言温。斯须接棋战，坚壁如辕门。

不有覆舟虑，宁为注金昏。越医死更起，齐霸亡为存。

日入万籁息，羁禽趣林奔。林间屹层台，此岂萧公墩。

徜徉步松月，香露时披纷。胡床兴不浅，点缀无微云。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。